কলকাতায় যে জলভরা পাওয়া যায়, তা আসলে নামেই জলভরা বলে কথা শোনায় চন্দননগর। তার কারণও আছে। কলকাতার জলভরায় থাকে নলেন গুড় বা চকোলটের কেরামতি। সূর্য মোদকের জলভরার প্রাণভোমরা চিনির রস ও গোলাপ জলে ভরপুর। ‘সূর্য মোদক’-এর জমানার স্বাদ ধরে রাখতে এখনও গোলাপ জল আসে কনৌজ থেকে। ১৩০ বছর আগে জামাই বাবাজিকে চমকে দিতেই জলভরা সন্দেশের অর্ডার দিয়েছিলেন ভদ্রেশ্বরের তেলেনিপাড়ার এক জমিদারগিন্নি। যে সৃষ্টি নিয়ে কৌতুহল এখনও এতটুকু কমেনি।